༄༅། །འདུས་པའི་སྒོ་ནས་གསོན་གཤིན་ལ་ལྷོ་སྒོའི་ཆོ་ག་བཞུགས།
ན་མོ་བཛྲ་དྷ་ར་ཡེ། འདུས་པའི་སྒོ་ནས་གསོན་གཤིན་ལ་ལྷོ་སྒོའི་ཆོ་ག་བྱེད་མཁན་མང་ཡང་། དེའི་བུམ་ཆོག་མེད་པར་ཁྲུས་བུམ་ཙམ་དང་། དེ་ཡང་མི་བྱེད་པར་ལྷོ་སྒོའི་ཆོ་ག་མཛད་པ་དག་གིས་རང་གཞན་བསླུས་པར་འགྱུར་དོགས་ནས་འདུས་པའི་བུམ་ཆོག་བསྡུས་པ་ཞིག་བརྗོད་པར་བྱ་སྟེ། བྱུང་ན་ནི་བུམ་པའི་བསྐྱེད་ཆོག་ཆོ་གའི་གཞུང་ལྟར་བྱས་ན་ལེགས་མོད། དུས་ཀྱི་དབང་གིས་བྱེད་མཁན་དཀོན་པར་མཐོང་ནས་འདི་བཞིན་བྱས་ནས་མཁས་པའི་དགོངས་པ་དང་མི་འགལ་བར་རྟོགས་ཏེ། དེ་ལ་ཡང་ལྷ་ལྔ་ཙམ་བྱེད་པ་དང་། ལྷ་སོགས་གཉིས་ཀྱི་བསྐྱེད་ཆོག་བསྡུས་ཏེ་བྱེད་པ་གཉིས་ལས་འདིར་ཕྱི་མ་ལྟར་བཤད་པར་བྱའོ། ། དེའི་ཚུལ་ནི། བུམ་པ་མཆོད་པ་བཅས་སྟ་གོན་བྱས་ནས་མདུན་དུ་སྟེགས་ཀྱི་ཁར་བཞག་སྟེ། བིགྷྣནྟ་ཀྲྀད་ཀྱིས་བསངས། ཤཱུནྱ་ཏ་ནས་ཧཾ། བུམ་པ་སྟོང་པ་ཉིད་དུ་གྱུར། སྟོང་པའི་ངང་ལས་བཾ་ལས་བྱུང་བའི་རིན་པོ་ཆེའི་བུམ་པ་དཀར་པོ། ལྟོ་བ་ཆེ་བ། ཞེས་པ་ནས་མ་ཧཱ་ཏཔྟེ་སྭཱཧཱ། ལྷའི་ཆུ་བོ་གངྒཱ་ནས་མི་ཕྱེད་པར་གྱུར། རྣམ་རྒྱལ་བུམ་པའི་ནང་དུ་སྣ་ཚོགས་པདྨའི་གདན་སུམ་ཅུ་རྩ་གཅིག ཞེས་པ་ནས་བྱང་ཕྱོགས་པ་རྣམས་ལ་སྣ་ཚོགས་རྡོ་རྗེའི་གདན། གདན་དེ་རྣམས་ཀྱི་སྟེང་དུ་ཧཱུཾ་ཁཾ་ཞེས་པ་ནས་ཧཱུཾ་ཧཱུཾ་བཅུ་རྣམས་སུ་གྱུར། དེ་རྣམས་ཡོངས་སུ་གྱུར་པ་ལས། རྡོ་རྗེ་དང་རྡོ་རྗེ། འཁོར་ལོ་རིན་པོ་ཆེ། ཞེས་པ་ནས། རྡོ་རྗེ་དང་རྡོ་རྗེ། དེ་རྣམས་ཡོངས་སུ་གྱུར་པ་ལས་རིམ་གྱིས་ལྷ་སོ་གཉིས་སུ་གྱུར་པ་ནི། དབུས་ཀྱི་གདན་ལ་ཞེ་སྡང་རྡོ་རྗེས་སྐུ་མདོག་མཐིང་ནག་མི་བསྐྱོད་པའི་དབུ་རྒྱན་ཅན་སྔོ་དཀར་དམར་བའི་ཞལ་གསུམ་ཕྱག་དྲུག་གི གཡས་རྡོ་རྗེ་རྩེ་དགུ་པ་འཁོར་ལོ་པདྨ་གཡོན་དྲིལ་བུ་རིན་ཆེན་རལ་གྲི་འཛིན་པ། རེག་བྱ་རྡོ་རྗེ་སྔོན་མོའི་མི་བསྐྱོད་པའི་དབུ་རྒྱན་ཅན། སྔོ་དཀར་དམར་བའི་ཞལ་གསུམ་ཕྱག་དྲུག་གི་གཡས་རྡོ་རྗེ་འཁོར་ལོ་པདྨ་གཡོན་དྲིལ་བུ་རིན་ཆེན་རལ་གྲི་འཛིན་པས་འཁྱུད་པར་གྱུར། ཤར་དུ་རྣམ་སྣང་དཀར་པོ། ལྷོར་རིན་འབྱུང་སེར་པོ། ཞེས་པ་ནས། བྱང་ཤར་དུ་སྒྲོལ་མ། ཕྱིའི་ཤར་ལྷོར་གཟུགས་རྡོ་རྗེ་མ་ནས། བྱང་ཤར་དུ་རོ་རྡོ་རྗེ་མ། ཤར་དུ་བྱམས་པ་དང་ས་སྙིང་། ཞེས་པ་ནས། བྱང་དུ་སྒྲིབ་སེལ་དང་ཀུན་བཟང་། ཤར་དུ་གཤིན་རྗེ་གཤེད། ཞེས་པ་ནས། འོག་ཏུ་གནོད་མཛེས་རྒྱལ་པོ། ལྷ་ཐམས་ཅད་ཀྱང་ཞལ་གསུམ་ཕྱག་དྲུག་པ། རིགས་བདག་ཕྱག་མཚན་རྒྱན་དང་བཅས་པ་ཡོངས་སུ་རྫོགས་པར་གྱུར། རང་གི་ཐུགས་ཀའི་ཧཱུཾ་སྔོན་པཽའི་འོད་ཟེར་ལྕགས་ཀྱུའི་རྣམ་པ་ཅན་གྱིས་འདུས་པའི་ལྷ་སོ་གཉིས་ཀྱི་ཡེ་ཤེས་པ་རྣམས་སྤྱན་དྲངས། ཛཿཧཱུཾ་བཾ་ཧོཿ རང་རང་གི་དམ་ཚིག་པ་སོ་སོ་དང་གཉིས་སུ་མེད་པར་གྱུར། ལྷ་སོ་སོའི་རིགས་བདག་ཡབ་ཡུམ་གྱི་ནས་ལྷ་སོ་སོ་ལ་དབང་བསྐུར་བར་གྱུར། མཆོད་པ་བྱིན་གྱིས་བརླབས་ལ། ཨོཾ་སརྦ་ཏ་ཐཱ་ག་ཏ་ཨརྒྷཾ་ནས་ཤཔྟ་པྲ་ཏཱི་ཙྪ་ཧཱུཾ་སྭཱཧཱའི་བར་གྱིས་མཆོད་དེ། ནང་མཆོད་རྒྱས་པ་ལྷ་སོ་སོ་ལའམ། བསྡུ་ན། ཨོཾ་བཛྲ་དྷྲིཀ་ས་པཱ་རི་ཝ་ར་ཨོཾ་ཨཱཿཧཱུཾ་གིས་འབུལ་ཞིང་། མི་བསྐྱོད་རྡོ་རྗེ་ཡེ་ཤེས་ཆེ། ཞེས་སོགས་ཡོངས་རྫོགས་སམ། བསྡུ་ན་དང་པོ་ཙམ་གྱིས་བསྟོད་ལ། རང་གི་ཐུགས་ཀའི་ས་བོན་ལས་འོད་ཟེར་འཕྲོས། བུམ་པའི་ལྷ་རྣམས་ཀྱི་ཐུགས་རྒྱུད་བསྐུལ་བས་སྐུའི་ཆ་ནས་བདུད་རྩིའི་རྒྱུན་བབས་པས་བུམ་པའི་ཆུ་ལ་ཐིམ་པས་བྱིན་གྱིས་བརླབས་པར་གྱུར། དེ་ནས་སྔགས་རྣམས་ཅི་འགྲུབ་དང་། ཨོཾ་ཨཱཿཧཱུཾ་ལན་གསུམ་དུ་བཟླ། ལས་སྔགས་ཀྱིས་གསང་བར་འདོད་ན་སླར་བིགྷྣན་ཏ་ཀྲྀཏ་ལན་ཉེར་གཅིག་གམ་བདུན་བཟླ་ཞིང་། འཇུག་ཏུ་ཡིག་བརྒྱ་ལན་གསུམ་བཟླས་ནས་མཆོད་པ་བསྡུས་པ་བྱས་ཏེ། བུམ་པའི་ལྷ་རྣམས་ཆགས་པ་ཆེན་པོའི་མེས་ཞུ་ནས་བྱང་ཆུབ་སེམས་ཀྱི་ངོ་བོ་བུམ་པའི་ཆུ་དང་རོ་གཅིག་ཏུ་གྱུར་ཞེས་བརྗོད་ཅིང་བསམ་མོ། །གལ་ཏེ་འཇིགས་གསང་གཉིས་ཀྱི་ལྷ་ལྔའི་བུམ་ཆོག་བསྡུས་པ་བྱེད་འདོད་ན། འཇིགས་བྱེད་ལ་བུམ་པ་བསྐྱེད་ཚུལ་སྔར་བཞིན་དང་ལྷ་བསྐྱེད་པའི་ཚེ། རྣམ་རྒྱལ་བུམ་པའི་ནང་གི་དབུས་དང་ཕྱོགས་གཞན་གསུམ་དུ་སྣ་ཚོགས་པདྨ་དང་ཉི་མའི་གདན། ཤར་དུ་སྣ་ཚོགས་པདྨ་དང་ཟླ་བའི་གདན། གདན་དེ་རྣམས་ཀྱི་སྟེང་དུ་དབུས་སུ་ཧཱུཾ་ལས་རྡོ་རྗེ་ཧཱུཾ་གིས་མཚན་པ། ཤར་དུ་ཀྵེ་ལས་འཁོར་ལོ་ནས་རལ་གྲི་དེས་མཚན་པ་རྣམས་ཡོངས་སུ་གྱུར་པ་ལས། དཔལ་རྡོ་རྗེ་འཇིགས་བྱེད་ལྷ་ལྔའི་སྐུར་ཡོངས་སུ་རྫོགས་པར་གྱུར་པ་ནི། དབུས་ཀྱི་གདན་ལ་དཔལ་རྡོ་རྗེ་འཇིགས་བྱེད་ཆེན་པོ་ནས་གཡོན་བརྐྱངས་པའི་སྟབས་ཀྱིས་བཞུགས་པ་ཡུམ་དང་བཅས་པའི་སྐུར་བཞེངས་པར་གྱུར། ཤར་དུ་གཏི་མུག་གཤིན་རྗེ་གཤེད་ཡབ་ཡུམ་ནས་བྱང་དུ་ཕྲག་དོག་གཤིན་རྗེ་གཤེད་ཡབ་ཡུམ། ཐམས་ཅད་ཀྱང་རང་རང་གི་ཕྱག་མཚན་རྒྱན་དང་བཅས་པའི་ཉམས་ཡོངས་སུ་རྫོགས་པར་གྱུར། ཡང་ན་གཙོ་འཁོར་ལྔའི་བསྐྱེད་ཆོག་རྒྱས་པ་གཞུང་བཞིན་བྱའོ། །སྦྱན་འདྲེན་གྱི་ཚེ་རང་བཞིན་གྱི་གནས་ནས་གཤིན་རྗེ་གཤེད་རིགས་ལྔའི་ཡེ་ཤེས་པ་རྣམས་སྤྱན་དྲངས་ཞེས་བྱ་ཞིང་། གཏི་མུག་གཤིན་རྗེ་གཤེད་སོགས་བཞི་ལ་རྣམ་སྣང་སོགས་བཞིས་དབུ་བརྒྱན་པར་གྱུར། ནང་མཆོད་དང་། སྔགས་བཟླ་བའི་ཚེ་གཙོ་འཁོར་ལྔའི་སྔགས་ཙམ་གྱིས་ཆོག་ཅིང་། གཞན་རྣམས་ནི་སྔར་ལྟར་བྱའོ། །གསང་འདུས་ལྷ་ལྔའི་བུམ་ཆོག་བསྡུས་པ་བྱེད་ན། བུམ་པ་བསྐྱེད་ཚུལ་སྔར་ལྟར་ལ་ལྷ་བསྐྱེད་པའི་ཚེ། རྣམ་རྒྱལ་བུམ་པའི་ནང་དུ་སྣ་ཚོགས་པདྨའི་གདན་ལྔ། དེ་རྣམས་ཀྱི་དབུས་སུ་ཉི་མ། ཤར་དུ་ཟླ་བ། ལྷོར་རིན་པོ་ཆེ། ནུབ་ཏུ་པདྨ་མ། བྱང་དུ་སྣ་ཚོགས་རྡོ་རྗེའི་གདན། གདན་དེ་རྣམས་ཀྱི་སྟེང་དུ་དབུས་དང་ཕྱོགས་བཞིར་ཧཱུཾ་ཁཾ་ཨོཾ་སྭཱ་ཨཱཿཧཱ། དེ་རྣམས་ཡོངས་སུ་གྱུར་པ་ལས་རྡོ་རྗེ་དང་རྡོ་རྗེ། འཁོར་ལོ་རིན་པོ་ཆེ་པདྨ་སྣ་ཚོགས་རྡོ་རྗེ། དེ་རྣམས་ཡོངས་སུ་གྱུར་པ་ལས་དེ་བཞིན་གཤེགས་པ་ལྔར་གྱུར་བ་ནི། གདན་དབུས་མའི་སྟེང་དུ་ཞེ་སྡང་རྡོ་རྗེ་སྐུ་མདོག་མཐིང་ནག་ནས་རིག་བྱ་རྡོ་རྗེ་མ་ནས་འཁྱུད་པར་གྱུར། ཤར་དུ་རྣམ་སྣང་དཀར་པོ། ནས་བྱང་དུ་དོན་འགྲུབ་ལྗང་ཁུ་ནས་ཉམས་ཡོངས་སུ་རྫོགས་པར་གྱུར། ཞེས་པའམ། ཡང་ན་ལྔ་ཀའི་བསྐྱེད་ཆོག་གཞུང་ལྟར་རྒྱས་པ་བྱའོ། །སྤྱན་འདྲེན་གྱི་ཚེ་འོད་ཟེར་ལྕགས་ཀྱུའི་རྣམ་པ་ཅན་གྱིས་དེ་བཞིན་གཤེགས་པ་རིགས་ལྔའི་ཡེ་ཤེས་པ་རྣམས་སྤྱན་དྲངས་ཞེས་བྱ་ཞིང་། ནང་མཆོད་དང་། སྔགས་བཟླ་བར་རིགས་ལྔའི་སྔགས་ཙམ་དང་། ཡི་གེ་གསུམ་བཟླ་ཞིང་གཞན་རྣམས་ནི་སྔར་བཞིན་བྱའོ། །འཇིགས་གསང་གཉིས་ཀྱི་ཆོ་ག་ལ། །བརྟེན་ནས་གཞན་དོན་བྱེད་རྣམས་ཀྱིས། །བུམ་ཆོག་གཞུང་བཞིན་མ་ལྕོགས་ཚེ། འདི་བཞིན་བྱས་ན་ལེགས་སྙམ་སེམས། །ཅེས་པ་འདི་ཡང་། གླང་ལིའི་དཀའ་བཅུ་བ་འཇམ་དབྱངས་དོན་ཡོད་ཀྱིས་ཕྱོགས་འདི་ན་འཇིགས་གསང་གཉིས་ལ་བརྟེན་ནས་ལྷོ་སྒོ་བྱེད་པའི་ཚེ་བུམ་ཆོག་མི་བྱེད་འདུག་པས་ཁྱེད་ཀྱིས་འདི་གཉིས་ཀྱི་བུམ་ཆོག་བྱེད་ཚུལ་བསྡུས་པ་འདི་ལྟ་བུ་ཞིག་བགྱིས་དང་གཞན་རེ་གཉིས་ལའང་ཕན་སྲིད་ཅེས་བསྐུལ་བ་ལྟར་ཤཱཀྱའི་བཙུན་པ་བཤད་སྒྲུབ་མིང་ཅན་གྱིས་ཅོ་ནེའི་དགོན་ཉིད་དུ་བྲིས་པའོ། །པར་གྱི་ཡི་གེ་པ་ཡང་དཀའ་བཅུ་དེ་ཉིད་དོ། །མངྒ་ལཾ།། །།མེས་པོའི་ཤུལ་བཞག་ལས། ཅོ་ནེ་གྲགས་པ་བཤད་སྒྲུབ་ཀྱི་གསུང་འབུམ།འདུས་པའི་སྒོ་ནས་གསོན་གཤིན་ལ་ལྷོ་སྒོའི་ཆོ་ག་བཞུགས།